Meglévő telefonszolgáltatásod számhordozását a leggyorsabban és legegyszerűbben online kezdeményezheted a megrendelési folyamatban.
Az igény benyújtásakor az alábbiakra kell fokozottan figyelned:
Az igénybejelentő oldalon a személyi okmányokban szereplő adatokat add meg, pontosan. Amennyiben ez időközben megváltozott, akkor a számhordozás előtt kell ezeket javítani az átadó szolgáltatónál. Ellenkező esetben az igényt nem tudjuk teljesíteni.
Igényed megérkezését a megadott e-mail címen igazoljuk vissza. Ha nem kapnád meg, javasoljuk, ellenőrizd a levelező rendszered spam vagy promóciók mappáit.
Ügyelj arra, hogy a kapcsolattartó mobilszámodon elérhető legyél, hogy munkatársaink - az igényed elküldését követő 24 órán belül - felvehessék veled a kapcsolatot. Érdeklődj a jelenlegi szolgáltatódnál, hogy van-e határozott idejű (azaz hűség) szerződésedből eredő kötbérfizetési kötelezettséged. Ha van, és nem tudod vállalni a kötbér kifizetését, javasoljuk, hogy igényeddel várd meg, amíg a hűségidőd lejár.
Rendezd az átadó szolgáltatónál a számláid. Ha 30 napon túli tartozásod van, a számhordozási igényed nem fog teljesülni, illetve vedd figyelembe, hogy a számhordozás megtörténtéig esedékes díjakat mindenképp ki kell fizetned az átadó szolgáltatónak.
Hétvégén és munkaszüneti napon nincs számhordozás, illetve ezeken a napokon telefonos egyeztetés miatt sem keresünk.